บทความนี้เกี่ยวกับละครโทรทัศน์ สำหรับภาพยนตร์ ดูที่ ตำนานสมเด็จพระนเรศวรมหาราช ภาค ๒ ประกาศอิสรภาพ

**ตำนานสมเด็จพระนเรศวรมหาราช เดอะซีรีส์ ภาคประกาศอิสรภาพ** หรือ **ตำนานสมเด็จพระนเรศวรมหาราช The Series ภาคประกาศอิสรภาพ** เป็นละครโทรทัศน์อิงประวัติศาสตร์ ภาคที่สองของละครเรื่อง ตำนานสมเด็จพระนเรศวรมหาราช เดอะซีรีส์ กำกับการแสดงโดย หม่อมราชวงศ์เฉลิมชาตรี ยุคล เป็นการสร้างละครที่อิงเอาเนื้อเรื่องทั้งหมดจากภาพยนตร์เรื่อง *ตำนานสมเด็จพระนเรศวรมหาราช ภาค ๒ ประกาศอิสรภาพ* และเนื้อเรื่องบางส่วนจากภาพยนตร์เรื่อง *ตำนานสมเด็จพระนเรศวรมหาราช ภาค ๓ ยุทธนาวี* ที่หม่อมเจ้าชาตรีเฉลิม ยุคลได้สร้างไว้มาสร้างใหม่อีกครั้ง โดยใช้กระบวนการถ่ายทำและเทคนิคแบบภาพยนตร์ ด้วยความมุ่งหมายจะให้เนื้อเรื่องสมบูรณ์กว่าในแบบฉบับภาพยนตร์ ละครเรื่องนี้เป็นภาคต่อของ ตำนานสมเด็จพระนเรศวรมหาราช เดอะซีรีส์ ภาคองค์ประกันหงสา โดยซีรีส์เรื่องนี้ออกฉายในระบบออนไลน์ที่เว็บไซต์**โมโนแม๊กซ์** เว็บไซต์ในเครือของช่อง โมโน 29 ละครเรื่องนี้มีภาคต่อคือ ตำนานสมเด็จพระนเรศวรมหาราช เดอะซีรีส์ ภาคศึกล้างแผ่นดิน

ออกอากาศซ้ำทางช่อง 9 ทุกวันเสาร์-อาทิตย์ เวลา 18.00-19.00 น. เริ่มตอนแรกในวันที่ 25 กันยายน พ.ศ. 2564 และออกอากาศตอนจบในวันที่ 24 ตุลาคม พ.ศ. 2564 ต่อจากละคร ตำนานสมเด็จพระนเรศวรมหาราช เดอะซีรีส์ ภาคองค์ประกันหงสา

เนื้อเรื่อง
-----------

หลังจากพระองค์ดำหรือพระนเรศหนีกลับพระพิษณุโลกสองแควได้แล้วนั้น หลายปีผ่านไป พระองค์ได้เจริญชันษาขึ้น และกลายเป็นอุปราชผู้รั้งเมืองพระพิษณุโลกสองแควแทน สมเด็จพระมหาธรรมราชา พระราชบิดาที่ไปครองราชธานีกรุงศรีอยุธยา พระนเรศวรทรงฝึกปรนการต่อสู้ทุกวัน โดยมีแทล้วทหารกล้ามากมายอยู่รอบพระองค์ ทั้ง ออกพระราชมนู หรือ ไอ้บุญทิ้ง พระสหายของพระนเรศวรมาตั้งแต่ครั้งยังประทับอยู่หงสาวดี และได้มี ออกพระศรีถมอรัตน์ และ ออกพระชัยบุรี เจ้าเมืองชัยบุรี มาสวามิภักดิ์ขออยู่ด้วย รวมทั้ง พระเอกาทศรถ หรือ องค์ขาว พระอนุชา และ มณีจันทร์ ต่างก็เจริญวัยขึ้นเช่นกัน

กิตติศัพท์การชนะศึกของสมเด็จพระนเรศระบือไกลถึงแผ่นดินละแวก เจ้ากรุงละแวกมิได้ทอดธุระ ได้ลอบส่งจารชนชาวจีนฝีมือกล้านามว่า "พระยาจีนจันตุ" มาลอบสืบความ ที่กรุงศรีอยุธยาแต่ถูกจับพิรุธได้จนต้องลอบตีสำเภาหนีกลับกรุงละแวก สมเด็จพระนเรศทรงนำทัพเรือออกตามจนเกิดยุทธนาวี แต่พระยาจีนจันตุหนีรอดไปได้ 

ในปีพุทธศักราช 2124 พระเจ้าบุเรงนอง เสด็จสวรรคต ต่อมา มหาอุปราชานันทบุเรง ขึ้นครองราชย์เป็น พระเจ้านันทบุเรง สืบต่อ หงสาวดีได้มีพระราชสาสน์ส่งไปยังพระพิษณุโลกสองแควให้ส่งตัวแทนมาร่วมพระราชพิธีถวายเพลิงพระศพที่หงสาวดี พระนเรศวรได้เสนอตัวพระองค์เองแม้จะทรงรู้ว่า จะเป็นการคืนกลับไปอยู่ยังมือศัตรูอีกครั้ง แต่เพราะพระเจ้าบุเรงนองมีบุญคุณต่อพระนเรศวรเฉกเช่นพระราชบิดาแท้ ๆ อีกองค์หนึ่ง พระนเรศวรจึงจำเป็นต้องเสด็จเดินทางไป และด้วยพระองค์รู้ว่าการเดินทางไปครั้งนี้จะพบกับอันตรายมากมาย จึงเสด็จไปเพียงลำพัง โดยไม่นำพระเอกาทศรถตามเสด็จด้วย เมื่อไปถึง พระมหาอุปราชามังสามเกียด พระโอรสของพระเจ้านันทบุเรงที่รังเกียจพระนเรศวรมาตั้งแต่ยังทรงพระเยาว์ และ มังจาปะโร พระสหายคนสนิท ต่างเพ็ดทูลให้พระนเรศวรต้องพบกับอันตรายซึ่งจะนำมาซึ่งพระชนม์ชีพ โดยที่งานพระบรมศพครั้งนี้ เมืองคังซึ่งเป็นประเทศราชหงสาวดีมิได้ส่งตัวแทนมา พระเจ้านันทบุเรงจึงมีพระบรมราชโองการให้อุปราชของ 3 เมือง คือ พระนเรศวร, นัดจินหน่อง อุปราชเมืองตองอู และพระมหาอุปราชามังสามเกียด ยกทัพไปปราบเมืองคัง โดยแข่งขันกัน

เมื่อไปถึง เมืองคังเป็นเมืองที่อยู่บนภูเขาสูง ยากที่จะโจมตี กองทัพหงสาวดีของพระมหาอุปราชามังสามเกียดแม้จะยกพลบุกเข้าโจมตีซึ่ง ๆ หน้าก็ไม่สำเร็จ เพราะถูกต่อต้านอย่างหนักจาก เลอขิ่น ธิดาของเจ้าฟ้าเมืองคัง ที่ใช้ทั้งธนูและก้อนหินทุ่มลงมา วันต่อมา ทัพตองอูของนัดจินหน่องเข้าโจมตีบ้าง โดยใช้แผ่นไม้เป็นโล่กั้นแต่ก็ไม่สำเร็จเพราะถูกจู่โจมด้วยไฟ ขณะที่ทัพตองอูกำลังโจมตีอยู่นั้น ข้างพระนเรศวรได้สำรวจสภาพรอบเมืองคัง พบว่าหลังเมืองมีแหล่งน้ำที่ชาวเมืองลงมาตักใช้และเป็นทางขึ้นไปยังเมืองคังได้ จึงทรงจัดทัพแบ่งเป็น 2 ทาง ทางแรกแสร้งให้พระชัยบุรี และพระศรีถมอรัตน์จู่โจมหน้าด้านเหมือนเช่น 2 เมืองก่อนหน้านั้น ส่วนพระองค์จะจู่โจมที่ด้านหลัง ผลปรากฏว่า พระนเรศวรสามารถตีเมืองคังได้สำเร็จ และได้จับตัวเลอขิ่นและเจ้าฟ้าเมืองคังกลับไปรับโทษยังหงสาวดีได้สำเร็จ

การที่พระนเรศวรกระทำการสำเร็จดังนั้น สร้างความแค้นเคืองให้พระมหาอุปราชามังสามเกียดยิ่งนักเพราะถือว่าถูกลบหลู่พระเกียรติ ขณะที่นัดจินหน่องมองพระนเรศวรอย่างไม่ดูแคลนเพราะถือว่าในอนาคตพระนเรศวรอาจเป็นได้ทั้งมิตรและศัตรูคนสำคัญ เมื่อถึงหงสาวดี พระเจ้านันทบุเรงมีคำสั่งให้เผาทั้งเป็นเจ้าฟ้าเมืองคัง แต่พระนเรศวรได้ทูลขอชีวิตไว้ พระเจ้านันทบุเรงจึงให้ปล่อยตัวกลับไป ต่อมา พระเจ้านันทบุเรง กับพระเจ้าตะโดเมงสอ เกิดขัดแย้งกันเพราะ พระมหาอุปราชามังกยอชวาเอาหัวของพระนางนัดเชงเมดอโขกกับปลายเตียงจนมีพระโลหิตไหล พระนางนัดเชงเมดอได้ส่งผ้าซับพระพักตร์ที่เปื้อนพระโลหิตไปหาพระเจ้าตะโดเมงสอ พระเจ้าตะโดเมงสอทรงพิโรธมากจึงประกาศศึกกับหงสาวดี ขณะที่พระเจ้านันทบุเรงเสด็จออกไปทำสงครามยังเมืองอังวะ พระมหาอุปราชามังสามเกียด เป็นผู้รั้งพระนครได้ทำอุบายร้ายต่อพระนเรศวรขณะเสด็จถึงเมืองแครง แต่ว่า พระยาเกียรติ และ พระยาราม ทหารมอญที่ถูกส่งมาลอบปลงพระชนม์พระนเรศวรได้สำนึกในบุญคุณครั้งอดีตที่พระนเรศวรเคยมีต่อตนจึงได้สารภาพความจริงโดยนำความบอกผ่านมายัง พระมหาเถรคันฉ่อง ที่เมื่อพระเจ้าบุเรงนองสวรรคตแล้วได้อกมาจำพรรษายังนอกเมือง พระมหาเถรคันฉ่องได้นำความมาบอกแก่พระนเรศวร พระนเรศวรได้กระทำพิธีหลั่งน้ำทักษิโณทกประกาศไม่ขึ้นต่อหงสาวดี เป็นการแสดงว่านับแต่นี้ต่อไป พระพิษณุโลกสองแควและอยุธยาจะไม่ขึ้นตรงต่อหงสาวดีอีกแล้ว

ขณะที่เล่อขิ่นได้เดินทางกลับเมืองคัง เลอขิ่นได้ติดตามไปกับกองทัพของพระนเรศวร เพื่อช่วยชาวไทใหญ่ของตนที่ถูกทหารหงสาจับตัวไว้ที่เมืองกำแพงเพชร โดยมี หมอกมู องครักษ์หญิงติดตามไปด้วย ขณะที่เล่อขิ่นและหมอกมูกำลังเดินทางในป่า มือสังหารชาวนาคาได้ลงมือลอบสังหาร รวมทั้งลอบปลงพระชนม์พระนเรศวรถึงที่พำนักด้วย โดยพระมหาอุปราชามังสามเกียดเป็นผู้ส่งไป ทำให้พระนเรศวรต้องเริ่งเดินทางให้เร็วขึ้นเพื่อให้พ้นเขตแดนหงสาวดี ทาง สุระกรรมา แม่ทัพอาวุโสแห่งหงสาวดีได้เตือนพระมหาอุปราชามังสามเกียดว่าอย่าได้ประมาทพระนเรศวร แต่มหาอุปราชามังสามเกียดเถียงว่า อย่ามาเถียงกับมหาอุปราชอย่างตนเอง

กองทัพของหงสาวดีไล่ตามพระนเรศวรกระชั้นชิดยิ่งขึ้น หมอกมูเพื่อปกป้องเลอขิ่นได้รับบาดเจ็บ นางจึงฆ่าตัวตายเพื่อไม่ให้เป็นภาระ ทำให้เลอขิ่นนำข่าวมาบอกพระนเรศได้ง่ายขึ้น ออกราชมนูได้ย้อนกลับมาเพื่อช่วย ขณะที่ทุกคนกำลังข้ามแม่น้ำสะโตง พระนเรศวรทรงสั่งให้พระราชมนูพามณีจันทร์และเลอขิ่นขามแม่น้ำสะโตง และพระองค์ก็สามารถข้ามแม่น้ำตามไปได้สำเร็จ อีกทั้งพระองค์ยังใช้พระแสงปืนต้นกระบอกที่พระองค์ได้รับมาจากซักแซกยอถ่างที่เมืองแครง ยิงสุระกรรมาตกจากคอช้างถึงแก่ความตายได้อีกด้วย

นักแสดงนำ
---------

**นักแสดงหลัก**

* ทวีฤทธิ์ จุลละทรัพย์ รับบท สมเด็จพระนเรศวรมหาราช (พระองค์ดำ)
* ราชัน ชาม่า รับบท พระราชมนู หรือ บุญทิ้ง
* อังค์กูณฑ์ ธนาทรัพย์เจริญ รับบท พระมหาอุปราชามังสามเกียด
* พิชวุฒิ เปี่ยมธรรมโรจน์ รับบท สมเด็จพระเอกาทศรถ (พระองค์ขาว)
* พชรวรรณ วาดรักชิต รับบท มณีจันทร์
* พชรณมน นนทภา รับบท พระสุพรรณกัลยา (พระองค์ทอง)
* ภัทรวดี เหลาสา รับบท องค์หญิงวิไลกัลยา

**นักแสดงสมทบ**

* วรชัย หิรัญลาภ รับบท พระชัยบุรี
* อธิวัฒน์ ธีรนิธิศนันท์ รับบท พระศรีถมอรัตน์ (เจ้าเมืองท่าโรง)
* ณัฐริกา เฝ้าด่าน รับบท เลอขิ่น (พระธิดาเจ้าฟ้าเมืองคัง)
* กษาปณ์ จำปาดิบ รับบท พระเจ้านันทบุเรง
* นุศรา ประวันณา รับบท พระนางเมงพยู
* ปรเมศร์ น้อยอ่ำ รับบท พระเจ้าบุเรงนอง
* อธิวัฒน์ สนิทวงศ์ ณ อยุธยา รับบท สมเด็จพระมหาธรรมราชาธิราช
* ศิรประภา สุขดำรงค์ รับบท พระวิสุทธิกษัตริย์
* ยุทธพิชัย ชาญเลขา รับบท พระยาเกียรติ
* ภาสวร บวรกีรติ รับบท พระยาราม
* คุณากร เกิดพันธุ์ รับบท สมเด็จพระบรมราชาที่ 4 (นักพระสัตถา)

**นักแสดงร่วม**

* เอก ธณากร รับบท พระเจ้าอังวะตะโดเมงสอ
* พัฒนศักดิ์ พงษ์พันธุ์ รับบท สุรสิงหะ (ขุนนางอโยธยา)
* จักริน กฤตย์สิริ รับบท มังจาปะโร (เจ้าเมืองชามะโร/ขุนนางหงสาวดี)
* กณิณ ปัทมนันถ์ รับบท พระสังขทัต (น้องชายพระมหาอุปราชามังสามเกียด/ขุนนางหงสาวดี)
* สลิตา กลิ่นจันทน์ รับบท องค์หญิงราชธาตุกัลยา (พระธิดาเจ้าเมืองเชียงใหม่/พระสนมในพระมหาอุปราชามังสามเกียด)
* ไรวินทร์ รัศมีนิยมวุฒิ รับบท องค์หญิงนัดเชงเมดอ (พระธิดาเจ้าเมืองอังวะ/คู่ครองมังกยอชวา)
* ภาคิน พงศ์ธนภาคิน รับบท ซักแซกยอถ่าง (เจ้าเมืองแครง)
* ส.ต.หญิง รุ่งทิวา คงสนุ่น รับบท แก่นจันทน์ (ข้ารับใช้พระเทพกษัตรีย์)
* นิภาพร เจริญพงษ์ รับบท เมี้ยน (ข้ารับใช้พระวิสุทธิกษัตรีย์)
* ฐรัชญา ไชยวงค์ รับบท เม่ย (ข้ารับใช้พระวิสุทธิกษัตรีย์)
* พิจิกรณ์ พลอยมีค่า รับบท เสือหาญฟ้า (ทหารเมืองกล่อง)
* ณภชนก อนุชิตชาญชัย รับบท หมอกมู (ทหารหญิงเมืองคัง)
* ภัทรารวีย์ เบ้าสุวรรณ รับบท พระนางทาตุกัลยา
* ยุทธการ นาคทองดี รับบท ขุนนางอโยธยา
* กฤษณะ สุวรรณโณ รับบท ขุนนางอโยธยา
* พลภัทร เวลส์ช รับบท พระทศราชา (แม่ทัพหงสาวดี)
* อภิวิชญ์ รินทพล รับบท พระยาจีนจันตุ (เจ้าเมืองละแวก)
* กิตติพล ศัตรูพินาศ รับบท น (ขุนนางอโยธยา)
* จิรศักดิ์ ธนวรพงศ์ รับบท เวียงลือ (ขุนนางเมืองคัง)
* ธนดล มีวงศ์ธรรม รับบท เสือต้าน (ขุนนางเมืองคัง)
* กิตติพงศ์ สัญจร รับบท (ขุนนางหงสาวดี)
* รัตนชัย ภักดีรัตนะ รับบท (ขุนนางหงสาวดี)
* วิฑูรย์ ลิ่วลักษณ์ รับบท พระยาบาล (ขุนนางอโยธยา)
* เสรี พินิจสุขใจ รับบท (ขุนนางหงสาวดี)
* จิรภัทร พานเงิน รับบท พระจำปาธิราช (นายกองทหารละแวก)
* คำรณ ลาภาวิวัตร์ รับบท พระยาละแวก (แม่ทัพหงสาวดี)
* ด.ญ.ธัญญธร เมษะมาน รับบท มูเตอ (ทหารหญิงเมืองคัง)
* ศิวภรณ์ เพ็งศรี รับบท สแตนอินมณีจันทร์ ()
* สิริวิมล หาญทินกร รับบท สแตนอินมูเตอ ()
* ธนัฐตนนท์ โภคทวีธนวัฒน์ รับบท (ขุนนางหงสาวดี)

**นักแสดงรับเชิญ**

* จิราวัฒน์ วชิรศรัณย์ภัทร รับบท พระยาทาละ
* ปัทมวรรณ เค้ามูลคดี รับบท พระเทพกษัตรีย์
* ไกรลาศ เกรียงไกร รับบท พระยาธรรมา (พระสุนทรสงคราม ในฤดูกาลที่ 1)
* สมมาตร ไพรหิรัญ รับบท เจ้าฟ้าเมืองคัง (เจ้าเมืองไทใหญ่)
* ธนายง ว่องตระกูล รับบท ลักไวทำมู (ขุนนางหงสาวดี)
* ปวริศร์ มงคลพิสิฐ รับบท พระเจ้าเชียงใหม่นรธาเมงสอ
* ศุภชัย เกิดสุวรรณ รับบท พระยาลอ (ขุนนางหงสาวดี)
* สุเชาว์ พงษ์วิไล รับบท สุรกรรมา (ขุนนางหงสาวดี)
* นัฐชนก บุญสิริกิต รับบท นางกำนัลในหงสาวดี ()
* สิทธิโชค เผือกพูลผล รับบท พระราชมนู หรือ บุญทิ้ง (วัยรุ่น)
* ณปภัช ฐิตะกวิน รับบท มณีจันทร์ (วัยรุ่น)
* น้องบิว ขาวคง รับบท สมิง
* พันเอก(พิเศษ) วันชนะ สวัสดี รับบท วันชนะ รับบท ผู้บรรยายเรื่องราวประวัติศาสตร์
* ชนชนะ สายจันทร์หอม รับบท ทหารรามัญ
* ธนะวรรธน์ ครองสุขศิริชัย รับบท ทหารประตูวังหน้าเมืองหงสาวดี
* ชัยวัฒน์ เที่ยงสุนทร รับบท ทหารหงสาวดี
* สรพงษ์ ชาตรี รับบท พระมหาเถรคันฉ่อง

ความแม่นยำทางประวัติศาสตร์
--------------------------

* เลอขิ่น หมอกมู และมูเตอเป็นตัวละครที่สมมติขึ้นมา โดยที่ผู้สร้าง หม่อมราชวงศ์เฉลิมชาตรี ยุคล ได้นำแบบอย่างมาจากลักษณะตัวละครในภาพยนตร์ *ตำนานสมเด็จพระนเรศวรมหาราช*
* เมืองคัง นักวิชาการในปัจจุบันก็ยังไม่ทราบที่ตั้งที่ชัดเจนว่าอยู่ที่ไหน ทราบแต่เพียงว่าเป็นเมืองตั้งบนภูเขาสูง ทั้งนี้ก็มาจากการระบุถึงในพงศาวดาร
* ในละครโทรทัศน์นั้น หม่อมราชวงศ์เฉลิมชาตรี ยุคล ผู้สร้างละครโทรทัศน์ได้ตีความตัวละครใหม่ โดยกำหนดให้ ซักแซกยอถ่าง เจ้าเมืองแครงถูกสุรกรรมาสังหาร หลังจากที่สมเด็จพระนเรศวรมหาราชทรงประกาศอิสรภาพแล้ว เพราะตัวละครนี้เป็นเจ้าเมืองชาวมอญ ซึ่งในการประกาศอิสรภาพของสมเด็จพระนเรศวรมหาราชนั้น ซักแซกยอถ่าง ได้ยอมแพ้และช่วยเหลือพระนเรศทุกอย่าง จึงเข้าข่ายเป็นกบฎต่อหงสาวดี
* ไม่ได้มีหลักฐานใดระบุว่ามีการลอบปลงพระชนม์สมเด็จพระนเรศวรมหาราชแต่อย่างใด

อ้างอิง
-------

1. ↑  "คุณชายอดัม เปิดกองลุยถ่ายฉากสงครามยิ่งใหญ่ ตำนานสมเด็จพระนเรศวรมหาราช เดอะซีรีส์ ซีซั่น 3". คลังข้อมูลเก่าเก็บจากแหล่งเดิมเมื่อ 2017-12-03. สืบค้นเมื่อ 2018-01-26.
2. ↑  เที่ยวอินเดีย - วันเนา โดย Cinephile (นามแฝงของ มจ.ชาตรีเฉลิม ยุคล)[*ลิงก์เสีย*]

แหล่งข้อมูลอื่น
---------------

* เฟสบุ๊คอย่างเป็นทางการของช่อง โมโน 29 ที่เฟซบุ๊ก
* เฟสบุ๊คอย่างเป็นทางการของเว็บ MONOMAXX ที่เฟซบุ๊ก